Die eranu

Comente ti distinghes totta canta
sutta su sole o patria gentile
in custa die giara de abrile
cand’iscoppiat s’ogiu ogni pianta!

Curren sos montes che undas marinas
sutta s’incurvadura ’e su chelu,
e limpidas risplenden senza velu
sa roccas altas, nudas, cristallinas.

In su moddore de su ilde eranu
già paret chi creschinde s’idat s’elva;
de profumos est ricca dogni chelva
e si sullevat s’ispiritu umanu.

In mesu ai custu mannu e tranquillu
silenziu, s’intendet dogni tantu
de sa pighera s’amabile cantu
chi paret nende a Deus: «Dillu, dillu!».

Murmutos d’abe e profumos d’aspridda
mi ninnan e m’incantan. So ischidu
e sunno a ogiu apertu che drumidu
subra de unu lettu d’erba tidda.

Cuddos mios amentos dolorosos
mi torran a sa mente cun dulzura
ca oe dogni trista sepultura
s’ammantat de fiores odorosos.

Cudda solitas cosas de sa vida
pius non curo. S’ispiritu meu
si pesad’altu casi finz’a Deu
chi serenu mi faghet de guida.

Ringrazio forte a Issu in cust’altura
ue canto cun ruzza melodia,
e si cunfundet cust’anima mia
in su mann’isplendor’e sa natura.